ՀԻՄՆԱՎՈՐՈՒՄ
«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2023 ԹՎԱԿԱՆԻ ՀՈԿՏԵՄԲԵՐԻ 5-Ի N 1708-Ն ՈՐՈՇՄԱՆ ՄԵՋ ԼՐԱՑՈՒՄՆԵՐ ԵՎ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ՎԵՐԱԲԵՐՅԱԼ

Իրավական ակտի ընդունման անհրաժեշտությունը, ընթացիկ իրավիճակը և խնդիրները.
«Մաքսային կարգավորման մասին» օրենքում լրացումներ և փոփոխություններ կատարելու մասին» 04․03․2026թ․ ՀՕ-84-Ն օրենքով «Մաքսային կարգավորման մասին» օրենքում լրացվող նոր՝ 186․5-րդ հոդվածի 9-րդ մասի համաձայն՝ Եվրասիական տնտեսական միության մաքսային օրենսգրքի 309․8-րդ հոդվածի 26-րդ կետին համապատասխան՝ էլեկտրոնային առևտրի ապրանքների ներմուծման համար մաքսային վճարների, ինչպես նաև տույժերի գումարների, որոնց բռնագանձումը մաքսային մարմինների կողմից անհնար է, անհուսալի ճանաչման և դուրսգրման կարգը, հիմքերը, բռնագանձման ժամկետները, ինչպես նաև այն դեպքերը, երբ մաքսային մարմինների կողմից մաքսատուրքերի, հարկերի բռնագանձում տարածելու միջոցները չեն կիրառվում, սահմանում է Կառավարությունը:
Միաժամանակ, մաքսատուրքի, հարկերի, հատուկ, հակագնագցման և փոխհատուցման տուրքերի, ինչպես նաև տույժերի, տոկոսների՝ անհուսալի ճանաչման հիմքերով դադարեցված պարտավորությունները հաշվառելու և հաշվառումից հանելու կարգը, պարտավորությունների դադարեցման հանգամանքները հաստատող փաստաթղթերի ցանկը, անձնական օգտագործման ապրանքների ներմուծման համար մաքսատուրքերի, հարկերի, մաքսային գործառնությունների կատարման համար գանձվող պետական տուրքի, ինչպես նաև տույժերի գումարների՝ մաքսային մարմինների կողմից բռնագանձման համար անհնար լինելու հանգամանքով պայմանավորված անհուսալի ճանաչման հիմքերը և դուրսգրման կարգը սահմանված են ՀՀ կառավարության 05․10․2023թ․ N 1708-Ն որոշմամբ։
Վերոգրյալին համապատասխան, ՀՀ կառավարության 05․10․2023թ․ N 1708-Ն որոշման մեջ առաջացել է էլեկտրոնային առևտրի ապրանքների ներմուծման համար վճարվող մաքսատուրքի և հարկերի մասով համապատասխան լրացումների և փոփոխության կատարման անհրաժեշտություն։
Կարգավորման առարկան, ակնկալվող արդյունքը.
[bookmark: _GoBack]Նախագծով առաջարկվում է ՀՀ կառավարության 05․10․2023թ․ N 1708-Ն որոշման մեջ կատարել համապատասխան լրացումներ և փոփոխություն՝ էլեկտրոնային առևտրի ապրանքների ներմուծման համար վճարվող մաքսատուրքի և հարկերի մասով՝ «Մաքսային կարգավորման մասին» օրենքում լրացումներ և փոփոխություններ կատարելու մասին» 04․03․2026թ․ ՀՕ-84-Ն օրենքին համապատասխանեցման նպատակով։ Մասնավորապես, առաջարկվում է մաքսային վճարների գծով պարտավորությունների՝ անհուսալի ճանաչման կարգավորումները տարածելի դարձնել նաև էլեկտրոնային առևտրի ապրանքների նկատմամբ։
Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ.
Նախագծի ընդունումը բխում է Հայաստանի Հանրապետության պետական եկամուտների կոմիտեի 30․12․2025թ․ «Հարկային վարչարարության բարեփոխումների և մաքսային ծառայության առաջիկա տարիների զարգացման ռազմավարական ծրագրերը հաստատելու մասին» N 1833-Լ հրամանի 4-րդ հավելվածի 1․6․5 կետից՝ «Ապրանքների արտաքին էլեկտրոնային առևտրի կարգավորմանն ուղղված՝ «Եվրասիական տնտեսական միության մաքսային օրենսգրքի մասին» 2017 թվականի ապրիլի 11-ի պայմանագրում փոփոխություններ կատարելու մասին արձանագրության կիրարկման նպատակով ազգային օրենսդրության մշակում»։
Նախագծի մշակման գործընթացում ներգրավված ինստիտուտները և անձինք. 
Նախագիծը մշակվել է Հայաստանի Հանրապետության պետական եկամուտների կոմիտեի կողմից:
Լրացուցիչ ֆինանսական միջոցների անհրաժեշտության վերաբերյալ.
Նախագծի ընդունմամբ լրացուցիչ ֆինանսական միջոցների ներգրավման անհրաժեշտություն առկա չէ:
Պետական բյուջեի եկամուտներում և ծախսերում սպասվելիք փոփոխությունների վերաբերյալ.
Նախագծի ընդունմամբ Հայաստանի Հանրապետության պետական բյուջեում եկամուտների և ծախսերի ավելացում կամ նվազեցում չի նախատեսվում։

